钦定古今图书集成/明伦汇编/官常典/第620卷 > 《送陈郎中守彰德序》前人
## 钦定古今图书集成/明伦汇编/官常典/第620卷 > 《送陈郎中守彰德序》前人

始余与元卿为同舍郎，尝论“汉都官所掌法，至贵倨
也，中都官不法事，得一切按之，即他武健吏，何敢任
威操下也？”乃子与无所分署。如诸缇骑士，则多都中
豪，往往自比于王之爪牙，称亲禁兵，恣雎视文法吏，
徼循京辅，得自置符为仪，督大奸猾，从执金吾分行
收捕，绩五人用，赐爵一级。因是不惜辜功，或故吏善
家子失计，随轻黠者，即杂举以文内之。又群辈取受，
赇虽魁宿，顾曲法私与出之睊睊，唯罪罟是充，得情
喜焉。狱则疑，亦无不巧诋具之，诣其长尉府对簿，畏
亡不俛。首就系者，章大者必上告，得可事，然后传爰
书，委成于司寇官属，使覆鞫，亦文致不可得，反司寇
官属重废格沮事，且不得数奏谳，时“一听之，何异彼
府掾史于怀中取轻重劾，唯奉牍观向，以次人意哉？”
凡系求信于知己，徒心冤之，斯越石父求绝于《晏子》
也。既已造司寇官属矣，终无以变，是与不仁甚也。问
有是不复行，论自我者乎？余知元卿志念深矣，功寔
君子也。语不及之，即危行，愈于不得其言者哉！乃按
簿中要囚服念之，谓“人情不可使不乐生，捶楚之下，
何求而不得？饰辞以视，则指道以明，上奏畏却，锻炼
周内，民安得不在鼎也。”元卿于法律家能横佚言，见
法能辄取，然亟痛于猜祸。吏莅彼长尉，府所对簿，一
一摘见其冤状，举之廷尉，岁凡十数章，廷尉正丞亭
疑法者，无不称淑问焉。彼长尉亦重有庶尤，稍稍上
输孚矣。又署法故得诎其缇骑士，即捕逮者至，反复
就簿诘责之，示不可罔，竟无敢引是非争，辈相戒无
犯髯郎也。盖元卿与其兄驾部郎锡卿，咸美且䰄云。
后署所部，中猾以下，皆伏有势者为游，声誉称治，而
守命且下矣。彰德为畿辅南鄙，自赵简王称藩安阳，
议非素重臣不能任。余观元卿治署中，何以异于守
时？极知元卿无害，亡已，则勿以越人治郡人乎？又郡
事责大指而已，此其不与署中同者。方今卿士大夫，
各因时广主恩，建立明制，无不彬彬。仲山甫将明之
材，乃莫敢别播敷，相与条列，就一代之法，斯不已逊
于为郡县出政宜民者乎？西门君引漳水为十二渠，
溉民田，泽流于邺。其君曰：“安得吾臣皆如西门豹之
为人臣也？”此非藉守令，何以闻于人主哉？何谓不得
于朝廷？谓为弃居郡也。史称漳、河之间近梁、鲁，微重
而矜节，足用为善矣。余从元卿署中游居，则谓良二
千石与天子共理也，岂亦慕黄次公、朱仲卿为人哉？
仁厚出于精严，始能立也。余观元卿之治署中，无以
异于守时矣。